KOMISSION ASETUS (EY) N:o 767/94,
annettu 6 päivänä huhtikuuta 1994,
sianliha-alan poikkeuksellisista markkinatukitoimenpiteistä Saksassa annetun asetuksen (EY) N:o 3088/93 muuttamisesta kuudennen kerran
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sianliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2759/75(1), sellaisena kuin se on viimeksi muutettuna asetuksella (ETY) N:o 1249/89(2), ja erityisesti sen 20 artiklan,
sekä katsoo, että
tietyillä Saksan tuotantoalueilla ilmenneen klassisen sikaruton vuoksi on komission asetuksella (EY) N:o 3088/93(3), sellaisena kuin se on viimeksi muutettuna asetuksella (EY) N:o 635/94(4), toteutettu kyseisen jäsenvaltion osalta sianliha-alan poikkeuksellisia markkinatukitoimenpiteitä,
eläinlääkinnällisistä ja eläinten terveyttä koskevista rajoituksista tehty komission päätös 94/27/EY(5) korvataan 24 päivästä maaliskuuta 1994 päätöksellä 94/178/EY(6); tästä muutoksesta olisi säädettävä asetuksessa (EY) N:o 3088/93, ja
tässä asetuksessa säädetyt toimenpiteet ovat sianlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 3088/93 2 artiklan 1 kohta seuraavasti:
"1 Ainoastaan päätöksen 94/178/EY liitteessä II tarkoitetulla vyöhykkeellä kasvatettuja sikoja, maitoporsaita ja porsaita voidaan toimittaa sikäli kuin mainitulla vyöhykkeellä sovelletaan eläinten toimituspäivänä mainitun päätöksen 1 artiklan 2 kohdassa määrättyjä eläinlääkinnällisiä määräyksiä."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 24 päivästä maaliskuuta 1994.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä huhtikuuta 1994.